Folketinget udstikker en ny aktivistisk EU-kurs, når de danske folkevalgte nu kræver mere parlamentarisk kontrol med EU-Kommissionens arbejde.

Det vurderer professor og EU-ekspert Peter Nedergaard fra Københavns Universitet.

I takt med, at EU-Kommissionen får mere indflydelse på medlemslandenes finanspolitik og borgernær lovgivning, foreslår et enigt Folketing nu, at Europas nationale parlamenter skal have mulighed for at stille EUs kommissærer til regnskab i aktuelle sager.

- Man kan betragte det som et forsøg fra Folketinget på ikke at blive kørt over i EU-processen. Det er demokratisk godt, fordi det i højere grad forankrer EU i det nationale, politiske system. Det kan føre til mere debat og dermed mere legitimitet, som har været EUs problem i mange år, siger Peter Nedergaard.



Han mener, at Folketinget med forslaget slår ind på en ny, offensiv kurs i EU-spørgsmålet.

- Det er et udtryk for, at Folketinget begynder at blive mere aktivistisk omkring EU-politikken. Det kunne man have ønsket sig for mange år siden, siger Peter Nedergaard.

Europa-Parlamentet har de seneste år fået nye beføjelser og anses for at være den demokratiske vagthund overfor embedsmændene i EU-Kommissionen. Men formanden for Folketingets Europaudvalg, Eva Kjer Hansen (V), mener ikke, at Folketinget med forslaget udfordrer de folkevalgte i Europa-Parlamentet.

- Jeg mener, at vi er allierede med Europa-Parlamentet. Ved at dele information og koordinere tingen vil vi kunne få en bedre folkelige demokratisk kontrol med EU-systemet, siger Eva Kjer Hansen.